จ่ายบิลผ่านแบงก์พุ่ง
คนไทยมุ่งดิจิทัลยอดจ่ายบิลผ่านแบงก์และนันแบงก์พุ่ง 55.3%
14 มิ.ย. 2558

คนไทยมุ่งดิจิทัลยอดจ่ายบิลผ่านแบงก์และนันแบงก์พุ่ง 55.3% 
ธนาคารแห่งประเทศไทย (ธปท.) รายงานมูลค่าการชำระเงินแทนสิ้นเดือน มี.ค.ที่ผ่านมาว่า มูลค่าการชำระบิลผ่านธนาคารพาณิชย์และสถาบันการเงินที่ไม่ใช่ธนาคารพาณิชย์ (นันแบงก์) เพิ่มขึ้นจากช่วงเดียวกันของปีก่อนถึง 55.38% หรือ 2.59 แสนล้านบาท มีมูลค่ารวมทั้งระบบ 7.27 แสนล้านบาท
ทั้งนี้ แบ่งเป็นการชำระบิลผ่านธนาคารพาณิชย์มีมูลค่าสูงถึง 6.56 แสนล้านบาท เพิ่มขึ้นจากระยะเดียวกันปีก่อน 64.15% เป็นการชำระบิลค่าสาธารณูปโภคพื้นฐาน 1,380 ล้านบาท เพิ่มขึ้น 430% และชำระค่าสินค้าและบริการ 6.55 แสนล้านบาท เพิ่มขึ้น 63.91%
ขณะที่การชำระบิลผ่านนันแบงก์มีมูลค่า 7.06 หมื่นล้านบาท เพิ่มขึ้น 3.85% เป็นการชำระบิลค่าสาธารณูปโภคพื้นฐาน 6,490 ล้านบาท เพิ่มขึ้น 8.35% และชำระค่าสินค้าและบริการ 6.41 หมื่นล้านบาท เพิ่มขึ้น 3.4%
นายฐากร ปิยะพันธ์ กรรมการผู้จัดการใหญ่ บริษัท อยุธยา แคปปิตอล เซอร์วิสเซส กล่าวว่า การจ่ายชำระบิลผ่านธุรกรรมออนไลน์ หักชำระผ่านบัญชี ผ่านโทรศัพท์มือถือ รวมไปถึงการจ่ายผ่านสาขามีมูลค่าสูงขึ้นเป็นไปตามไลฟ์สไตล์ของคนโดยเฉพาะซื้อสินค้าออนไลน์สูงขึ้น ซึ่งธุรกรรมออนไลน์ของกรุงศรี คอนซูเมอร์สูงขึ้นถึง 30% คาดว่าในอีก 2-3 ปีจะโตขึ้นเท่าตัว